钦定古今图书集成/理学汇编/学行典/第183卷 > 刘昙净
## 钦定古今图书集成/理学汇编/学行典/第183卷 > 刘昙净

按《梁书孝行传》：“刘昙净，字元光，彭城莒人也。祖元真，
淮南太守，居郡得罪。父慧镜，历诣朝士乞哀，恳恻甚
至，遂以孝闻。昙净笃行有父风，解褐安成王国左常
侍。父卒于郡，昙净奔丧，不食饮者累日，绝而又苏，每
哭辄呕血。服阕，因毁瘠成疾。会有诏士姓各举四科，
昙净叔父慧斐举以应孝行，高祖用为海宁令。昙净”
以兄未为县，因以让兄，乃除安西行参军。父亡后，事
母尤淳至，身营飧粥，不以委人。母疾，衣不解带，及母
亡，水浆不入口者殆一旬。母丧，权瘗药王寺。时天寒，
昙净身衣单布，庐于瘗所，昼夜哭泣不绝声，哀感行
路，未及期而卒。